“कहानी का यह दुर्भाग्य रहा है कि वह मनोरंजन के रूप में पढ़ी जाती है और शिल्प के रूप में आलोचित होती है| मनोरंजन उसकी सफलता है तो शिल्प सार्थकता|”1 डॉ० नामवर सिंह का यह कथन कहानी के मूल्यांकन के एक सीमित दायरे की ओर संकेत करता है| वस्तुतः साहित्य के सभी रूप मात्र शिल्प ही नहीं हैं यह मनुष्य के जीवन को समझने के भिन्न-भिन्न साधन भी हैं| जहां एक माध्यम चुक जाता है वहीं दूसरे माध्यम का निर्माण हो जाता है| इस कारण कहानी के शिल्प में उसकी सार्थकता एवं मनोरंजन मात्र में सफलता मानना उचित नहीं है|